剛顯廟
作者：鄭昂
朝代：宋

paragraphs: 公昔隱居烏石岡，老觀禪師同道場。
法主懶安共徜徉，李薛咨參互擊揚。
擺脫利欲心清涼，是以能全此至剛。
黄巢兵亂來福唐，公力抗之不肯降。
欣然引頸齒劍芒，白乳上湧如雪霜。
老賊自謂暴無傷，纔殺人半於南方。
公無爵位在周行，史臣不書名不彰。
後三百年丞相張，夜夢三賢與迎將。
翌日遊山登公堂，宛如夢中貌昂藏。
再來爲州剡奏章，賜名剛顯烈有光。
葺祠爲廟飾棟梁，普與州人奉肴觴。
於薦荔丹與蕉黄，歲時來享以爲常。
我作銘詩刻其旁，千萬億載死不亡。